钦定古今图书集成/明伦汇编/氏族典/第501卷 > 《苏州府志》 > 陆子隆
## 钦定古今图书集成/明伦汇编/氏族典/第501卷 > 《苏州府志》 > 陆子隆

按《陈书陆子隆传》，“子隆字兴世，吴郡吴人也。祖敞之，
梁嘉兴令。父悛，封氏令。子隆少慷慨，有志功名，起家
东宫直。侯景之乱，于乡里聚徒。世祖嗣位，子隆领甲
仗宿卫，寻随侯安都拒王琳于沌口。王琳平，授左中
郎将。天嘉元年，封益阳县子。二年，除庐陵太守。时周
迪据临川反，子隆随都督章昭达讨迪，迪退走，因随”
昭达逾东兴岭，讨陈宝应。昭达先与贼战不利，子隆
来救，大破贼徒。迁假节、都督武州诸军事，寻改封朝
阳县伯。华皎反，子隆出兵袭其后，进爵为侯，迁荆州
刺史。子隆修建城郭，绥集夷夏，甚得民和。太建二年
卒，时年四十七，谥曰威。